钦定古今图书集成/明伦汇编/氏族典/第189卷 > 萧俨
## 钦定古今图书集成/明伦汇编/氏族典/第189卷 > 萧俨

按《吉安府志》：“俨，庐陵人。十岁以童子擢第。南唐烈祖
任政，授秘书省正字，改刑部郎。初，烈祖相吴，禁私买
奴婢，至是冯延己与弟延鲁于遗制中弛其禁。俨曰：
‘此非大行之命，必延己等所为者。昔延鲁有此请，先
帝访臣，臣对言陛下为吴相时，闻民鬻男女，立出府
金赎归之，故远近怀德。今临祚，即反之，可乎？先帝斜
封延鲁章抹三笔，持入宫，此必尚在’。”及索之，果得，遂
擢给事中。俨方直不阿，贵戚敛衽。后主于宫中作高
楼，召侍臣观之，众皆叹美，俨独叹恨楼下无井，问其
故，曰：“以此不及景阳楼耳。”贬舒州观察使。宋平江南，
遂谢病不出，卒。